
Til dem som ikke henger med den populære gjengen,

dem som blir tatt i å lese under pulten,

dem som føler at de aldri blir invitert,

inkludert eller representert.

Få på dere uniformen. Vi skal ut og ri på drager.


Svart storm er en fantasyroman med høyt driv, som utspiller seg i det brutale og konkurransepregede miljøet i et militærakademi for drageryttere. Handlingen inneholder elementer som krig, nærkamp, blod, intens vold, brutale skader, detaljerte beskrivelser av mord, død, dyr som dør, oppretting av skader, sorg, forgiftning, brenning, farlige situasjoner, grovt språk og seksuelle aktiviteter som blir beskrevet i detalj. Lesere som er følsomme for disse tingene bes notere seg dette, og forberede seg på

å møte stormen …





  
  [image: ]
  







  
  [image: ]
  







  
  [image: ]
  







  
  [image: ]
  




[image: ]

Teksten som følger, er en plikttro oversettelse fra navarrisk til moderne språk, utført av Jesinia Neilwart, kurator ved skriverkvadranten ved Basgiath krigsakademi. Alle hendelser som er beskrevet, er sanne, og navnene er bevart for å hedre de falnes mot. Måtte deres sjeler legges frem for Malek.


Å sikre Basgiath og skjoldene har kostet oss dyrt, også general Sorrengails liv gikk tapt. Strategien fremover må tilpasses situasjonen. Det er i rikets interesse å danne en allianse med Poromiel, om den så er midlertidig.

 

GJENFUNNET KORRESPONDANSE FRA GENERAL AUGUSTINE MELGREN TIL HANS MAJESTET KONG TAURI

PROLOG

Hvor i Maleks navn er han på vei? Jeg haster gjennom tunnelene under kvadranten og prøver å følge etter ham, men natta er den ultimate skyggen, og Xaden glir sømløst inn i mørket. Hvis det ikke hadde vært for båndet mellom dragene våre som i hvert fall leder meg i riktig retning, og varlysene som sporadisk forsvinner, ville jeg aldri ha trodd at han var der tilslørt et sted foran meg.

Frykten holder meg i et iskaldt grep, og jeg føler meg ikke trygg på foten. Han holdt hodet senket i kveld, voktet av Bodhi og Garrick, mens vi ventet på nyheter om Sawyers skade etter at kampen nesten kostet oss Basgiath, men det er umulig å si hva han gjør nå. Hvis noen legger merke til de svake, jordbærrøde ringene rundt irisene hans, vil han bli arrestert – og mest sannsynlig henrettet. Ifølge tekstene jeg har lest, kommer de til å blekne på dette stadiet, men frem til det skjer: Hva kan være viktig nok til at han vil risikere at noen ser ham?

Det eneste logiske svaret sender et kaldt gys oppover ryggen min, uavhengig av kulden fra steinkorridoren som trenger opp gjennom sokkene. Jeg hadde ikke tid til å få på meg støvlene, ikke engang brynjen, etter at klikket fra døra som ble lukket, vekket meg fra en urolig søvn.

«Ingen av dem vil svare», sier Andarna, og jeg rykker opp døra til den overbygde brua, samtidig som den tilsvarende døra på den andre siden glir igjen. Var det ham? «Sgaeyl er fremdeles … opprørt, og Tairn lukter av både raseri og sorg.»

Det er forståelig, av alle de grunnene jeg ennå ikke kan tillate meg å dvele ved, men ubeleilig.

«Vil du at jeg skal spørre Cuir eller Cradh …» begynner hun.

«Nei. Alle fire trenger søvn.» Vi kommer utvilsomt til å bli sendt ut på leting etter eventuelle gjenværende ormesjeler i morgen tidlig. Jeg går over den iskalde brua med stadig mer usikre skritt, og rykker til over det jeg ser utenfor vinduene. Tidligere var det varmt nok for torden, men nå faller snøen som et tykt gardin og skjuler ravinen som skiller kvadranten fra hoveddelen av Basgiath-akademiet. Brystet snører seg sammen, og en ny bølge av det som kjennes som en uendelig tårestrøm, begynner å svi i de smertefullt hovne øynene mine.

«Det begynte for en time siden», sier Andarna mildt.

Temperaturen har sunket jevnt i timene som har gått siden … Ikke tenk på det. Jeg trekker pusten på nytt med en skjelving, og jeg tvinger alt jeg ikke greier å takle, ned i en passende, mentalt brannsikker boks og lagrer den et sted dypt inni meg.

Det er for sent å redde mamma, men jeg har ikke tenkt å la Xaden gjøre noe som får ham drept.

«Du har lov til å sørge», minner Andarna meg på mens jeg åpner døra inn til healerkvadranten og går inn i trengselen i hallen. Langs veggene i steintunnelen er sårede i uniformer i alle farger, og healere smetter ut og inn gjennom dørene til sykestua.

«Hvis jeg velter meg i sorg hver gang jeg mister noen, får jeg ikke tid til noe annet.» Den leksen har jeg lært grundig i løpet av de siste atten månedene. Jeg går forbi et par tydelig berusede infanterikadetter og skrår gjennom det som har blitt en utvidet sykeavdeling, mens jeg leter etter et utydelig mørke. Denne delen av kvadranten ble ikke skadet, men det stinker allikevel av svovel og aske.

«Måtte moren din bli husket! Skål for general Sorrengail, Basgiaths flamme!» roper en av tredjeåringene, og det knytter seg hardere i magen mens jeg presser meg forbi uten å svare.

Da jeg nærmer meg hjørnet og deretter runder det, ser jeg en flekk av mørke som omslutter høyre side av veggen et skjelvende øyeblikk, og så dukker trappenedgangen til avhørskammeret opp, med en omtåket vakt på hver side. Skygger glir ned trappa.

Faen. Vanligvis elsker jeg det når jeg har rett, men i dette tilfellet hadde jeg håpet på noe annet. Jeg strekker meg mentalt etter Xaden, men finner bare en kjølig vegg av svart onyks.

Jeg er nødt til å komme meg forbi disse vaktpostene. Hva ville Mira ha gjort?

«Hun ville allerede ha drept løytnanten din og ikke vært i tvil om at hun tok riktig avgjørelse», svarer Andarna. «Søsteren din er en rytter som handler først og stiller spørsmål etterpå.»

«Det der er ikke til mye hjelp.» Det lille jeg spiste til middag, truer med å komme opp igjen. Andarna har rett. Mira kommer til å drepe Xaden hvis hun finner ut at han har kanalisert fra bakken, uavhengig av omstendighetene. Men bare gå til handling? Det er ingen dårlig idé. Jeg mønstrer all arrogansen jeg har eller kan bløffe meg til, retter skuldrene, løfter haken og går rett mot vaktene. Forhåpentligvis ser jeg stødigere ut enn jeg føler meg. «Jeg trenger en audiens med fangen.»

De to mennene veksler blikk, og så kremter den høyeste av dem, som står på venstre side. «Vi har ordre fra Melgren om ikke å slippe noen ned denne trappa.»

«Si meg» – jeg skakker på hodet som om jeg bærer hver eneste dolk jeg eier, på kroppen … eller i det minste som om jeg har sko på meg – «hvis mannen som var direkte ansvarlig for din mors død, var bare en trapp unna, hva ville du ha gjort?»

Den laveste vakten ser ned, og jeg ser at han har et kutt under øret.

«Ordrene …» begynner den høyeste mens han skotter på enden av fletta mi, som har løsnet mens jeg sov.

«Han er bak en låst dør», avbryter jeg. «Jeg ber dere om å se en annen vei i fem minutter, ikke om å gi meg nøkkelen.» Jeg ser spisst på nøkkelringen som henger fra det blodflekkete beltet hans. «Hvis det hadde vært din mor, og hun hadde ofret livet for å sikre hele kongerikets forsvarssystem, kan jeg love deg at jeg ville ha gjort det samme for deg.»

Den høye vakten blir blek.

«Goverson», hvisker den lave. «Det er lynmaneren.»

Goverson grynter, og han åpner og lukker hendene langs siden. «Ti minutter», sier han. «Fem for moren din, og fem for deg. Vi vet hvem som reddet oss i dag.» Han gjør et kast med hodet mot trappenedgangen.

Men han vet ikke det. Ingen av dem forstår hva Xaden ofret for å drepe læremesteren deres … generalen deres.

«Takk.» Jeg begynner å gå ned trappa med skjelvende knær og ignorerer den påtrengende lukten av våt jord, som klorer mot ytterkanten av selvbeherskelsen min. «Jeg kan ikke tro at han gikk ned hit.»

«Han er sannsynligvis på leting etter informasjon», bemerker Andarna. «Jeg kan ikke klandre ham for å ville vite hva han er.» Lengselen i stemmen hennes får det til å støkke i meg av flere grunner.

«Han er ingen ufølsom ormesjel. Han er fremdeles Xaden. Min Xaden», glefser jeg og holder fast ved det eneste jeg er sikker på, mens jeg beveger meg stille ned trinnene.

«Du vet hva å kanalisere fra jorda gjør med deg», sier hun advarende.

Vet jeg det? Ja. Godtar jeg det? Absolutt ikke. «Hvis han hadde mistet seg selv fullstendig, ville han ha sugd kraften ut av meg i løpet av kvelden. Han hadde mange sjanser, spesielt mens jeg sov. I stedet sørget han for at vi var trygge, og risikerte å bli avslørt ved å sitte ved siden av meg i timevis. Han kanaliserte fra jorda én gang. Vi må da kunne reparere stedene der sjelen hans kan ha … slått sprekker.» Mer enn det er jeg ikke villig til å vedgå. «Jeg vet allerede hva Tairn mener, og tanken på å måtte kjempe mot dere begge, er utmattende, så vær så snill, ved Amari, vær på mitt parti.»

Det direkte båndet mellom oss skimrer. «Greit.»

«Mener du det?» Jeg stanser i trappa og legger hånden mot veggen for å holde balansen.

«Jeg er like ukjent som han er, og allikevel stoler du på meg», sier hun. «Jeg vil ikke være enda en kamp du må kjempe.»

Å, takk gudene. Ordene hennes siver helt inn i margen, og jeg senker lettet skuldrene. «Takk. Og du har all rett til å vite hvor du kommer fra, men jeg tviler ikke det minste på hvem du er.» Jeg går videre nedover trappa, sikrere på foten nå. «Du bør selv ta avgjørelsen om å finne familien din, og jeg er redd for at Melgren …»

«Jeg svidde ormesjelen i hjel under kampen», avbryter hun i en strøm av ord som snubler i hverandre.

«Det … gjorde du.» Jeg rynker pannen mens jeg snor meg nedover mot avhørscellene. Da det skjedde, var jeg for sjokkert over hvordan hun så ut, hvordan skjellene hennes forandret seg, til å tenke over den brennende mørkemaneren. Så vidt jeg vet, har vi aldri sett en brenne. Tairn sa heller ingenting.

«Jeg har tenkt på det hele kvelden. Magien føles annerledes når jeg skifter farge. Kanskje måten jeg brukte kraft på akkurat da, forandret ormesjelen, svekket henne nok til at hun kunne ta fyr.» Andarna saktner talestrømmen nok til å uttale ordene ordentlig, men ikke mye.

«Det kan forandre … alt.» Jeg hører dempede stemmer under meg og setter opp farten. «Det er definitivt verdt å undersøke nærmere senere.» Ikke at jeg er villig til å rope ut at hun kan være det nyeste våpenet vårt, spesielt ikke når det allerede går rykter om at vi skal prøve å alliere oss med Poromiel. Hva kan være verre enn at myndighetene våre utsetter Andarna for fare? At myndighetene for hele kontinentet ønsker å gjøre det samme.

«Du kan kjempe imot så mye du vil, men du vet den kraften som strømmer i årene hennes?» terger Jack, jeg hører ham tydeligere nå som jeg nærmer meg de siste svingene i trappa. «Det er en grunn til at de høyere oppe vil ha tak i henne. Vil du ha et lite, broderlig råd? Innrett deg etter forholdene, og finn en annen du kan knulle. Hvis den beryktede selvkontrollen din så mye som flakker i nærheten av henne …»

«Jeg ville aldri gjøre noe sånt», svarer Xaden med drepende, iskald stemme.

Hjertet mitt øker takten til det dobbelte, og jeg stopper opp rett før den siste svingen i trappa, ute av syne. Jack snakker om meg.

«Ikke engang du har noe du skulle ha sagt om hvilke deler av oss som blir tatt først, Riorson.» Jack ler. «Men ut fra personlig erfaring kan jeg si at kontrollen forsvinner kjapt. Bare se på deg selv, nettopp mettet fra kilden, og allikevel er du her nede, desperat etter en kur. Du kommer til å glippe, og etterpå … Nå ja, la oss bare si at dette sølvfargede håret du er så betatt av, kommer til å være like grått som resten av henne, og de puslete rosa ringene i øynene dine kommer ikke til å vare i bare noen dager – de blir værende der permanent.»

«Det kommer ikke til å skje.» Xaden snerrer frem hvert ord mellom sammenbitte tenner.

«Du kan avlevere henne selv.» Det rasler i lenker. «Eller så kan du slippe meg ut, og så gjør vi det sammen. Hvem vet, kanskje de lar henne leve, bare for å holde deg under kontroll til du blir asim og glemmer alt om henne.»

«Faen ta deg.»

Jeg knytter nevene. Jack vet at Xaden har kanalisert. Han kommer til å fortelle det til den første som avhører ham, og så blir Xaden arrestert. Tankene spinner mens de to andre begynner å krangle bare noen meter fra meg. I virvelvinden i hodet mitt blir ordene deres utydelige. Guder, jeg kan komme til å miste Xaden, akkurat som …

Jeg kan ikke. Jeg lar det ikke skje. Jeg nekter å miste ham, å la ham miste seg selv.

Frykten flammer opp, men jeg kveler den, nekter den luft til å puste og vokse. Det eneste som er sterkere enn kraften som beveger seg inni meg, er besluttsomheten som får meg til å rette ryggen.

Xaden er min. Hjertet mitt, sjelen, mitt alt. Han kanaliserte fra jorda for å redde meg, og jeg skal gjennomsøke hele verden til jeg finner en måte å redde ham også på. Om jeg så må forhandle med Tecarus om tilgang til hver eneste bok på hele jævla kontinentet, eller fange mørkemanere en etter en og forhøre dem, så skal jeg finne en kur.

«Vi skal finne en kur», lover Andarna. «Vi skal gå gjennom alle mer nærliggende midler først, men hvis jeg har rett og jeg på en eller annen måte endret den ormesjelen uten å vite det mens jeg forandret skjellene mine, så bør resten av mitt slag vite hvordan man mestrer taktikken. Hvordan man kan endre ham. Kurere ham.»

Muligheten tar nesten pusten fra meg, tanken på hva det kan koste. «Selv hvis du har rett, vil jeg ikke utnytte deg …»

«Jeg vil finne familien min. Vi vet begge at ordren om å finne ætten min er uunngåelig, nå som ledelsen vet hva jeg er. La oss gjøre det på våre egne premisser og for vårt eget formål.» Tonen hennes blir skarpere. «La oss utnytte absolutt alle muligheter for å finne en kur.»

Hun har rett. «‘Absolutt alle muligheter’ kan kanskje innebære at vi må bryte noen lover.»

«Drager er ikke underlagt menneskenes lover», svarer hun med et tonefall som minner om Tairn. «Og som bundet til meg, som Tairns rytter, er ikke du det lenger, heller.»

«Trassige ungdom», mumler jeg mens jeg danner en håndfull planer, hvorav halvparten kanskje vil fungere. Selv bundet til både Tairn og Andarna, er det visse forbrytelser som vil kreve at jeg blir henrettet … og det samme gjelder dem jeg stoler nok på til å involvere i planene. Jeg nikker for meg selv og godtar risikoen, i det minste på egne vegne.

«Du vil bli nødt til å holde på hemmeligheter igjen», advarer Andarna meg.

«Bare dem som beskytter Xaden.» Noe som akkurat nå betyr at jeg må hindre Jack i å avsløre denne samtalen, uten å drepe ham, siden vi ikke har råd til heksejakten det ville forårsake om den eneste fangen vår døde.

«Er du sikker på at jeg ikke skal spørre Cuir eller Chradh …»

«Nei.» Jeg begynner å gå nedover trappa igjen. Det finnes bare ett menneske utenom Bodhi og Garrick som jeg kan stole på vil prioritere det som er best for Xaden, bare ett annet menneske som kan få vite hele sannheten. «Si til Glane at jeg trenger Imogen.»


Jeg skal ikke dø i dag.

Jeg skal redde ham.

 

VIOLET SORRENGAILS PERSONLIGE TILLEGG

TIL BRENNANS BOK

KAPITTEL
ÉN

To uker senere

Å fly i januar burde vært forbudt ifølge kodeksen. I den hylende stormen og med den evinnelige duggen i flygebrillene kan jeg ikke se en dritt der vi skjærer gjennom snøføyka over fjellene nær Basgiath. Jeg holder godt om salknappene med hanskekledde hender og håper vi snart er gjennom det verste.

«Det ville være ubeleilig om jeg døde i dag», sier jeg gjennom den mentale forbindelsen jeg deler med Tairn og Andarna. «Med mindre du prøver å holde meg borte fra møtet med kongens råd i ettermiddag?» Jeg har ventet i over en uke på ordren – kamuflert som invitasjon – fra kongens råd, men forsinkelsen er forståelig, siden de er på fjerde dagen med de ekstraordinære fredsforhandlingene, som finner sted på akademiets område. Poromiel har erklært at de vil gå fra forhandlingsbordet på dag sju hvis partene ikke kan komme til enighet, og det ser ikke bra ut. Jeg håper bare at de er i greit humør når jeg kommer.

«Lyst til å rekke møtet ditt? Så ikke fall av denne gangen», sier Tairn skarpt.

«For siste gang, jeg falt ikke av», protesterer jeg. «Jeg hoppet av for å hjelpe Sawyer …»

«Ikke minn meg på det.»

«Dere kan ikke fortsette å la meg være igjen når dere patruljerer», avbryter Andarna fra den varme tryggheten i dalen.

«Det er ikke trygt», minner Tairn henne på for sikkert hundrede gang. «Rent bortsett fra været, jakter vi på mørkemanere, vi er ikke ute og koser oss.»

«Du bør ikke fly i dette været», sier jeg enig mens jeg prøver å få øye på Ridoc og Aotrom, men det er bare en vegg av hvitt på alle kanter. Det snører seg sammen i brystet. Hvordan skal noen av oss kunne se topografien eller skvadronkameratene våre, for ikke å snakke om å få øye på en mørkemaner mange meter under oss, i dette uværet? Jeg kan ikke huske å ha opplevd en verre rekke med stormer enn dem som har herjet med krigsakademiet de siste to ukene, men uten …

Mamma. Sorgen setter de knivskarpe klørne i brystet på meg, og jeg løfter ansiktet så jeg kan kjenne hvordan snøen biter i den øverste delen av kinnene, bare for å konsentrere meg om hva som helst annet så jeg kan fortsette å puste, fortsette å bevege meg. Jeg kan sørge senere, alltid senere.

«Det er bare en kjapp patruljeringsrunde», klager Andarna og river meg ut av tankene. «Jeg må øve meg. Hvem vet hva slags vær vi kommer ut for på leting etter ætten min?»

«Kjappe patruljeringsrunder» har vist seg å være dødelige, og jeg er ikke ute etter grunner til å teste ild-teorien til Andarna. Det er mulig mørkemanerne har begrensede krefter innenfor skjoldene, men de er allikevel dødbringende i kamp. De som ikke unnslapp etter striden, har brukt overraskelsesmomentet til å føye flere navn til dødsrullen. Første ving, tredje ving, og vår egen kloseksjon har lidd tap.

«Så øv deg på å fordele nok magi jevnt til å holde alle kroppsdeler varme mens du flyr, for vingene dine vil ikke kunne bære vekten av denne isen», knurrer Tairn inn i den fallende snøen.

«Vingene dine vil ikke kunne bære vekten av denne isen», gjentar Andarna åpenlyst spottende. «Og allikevel kan dine mirakuløst nok bære vekten av egoet ditt.»

«Gå og finn en sau, og la de voksne jobbe.» Musklene til Tairn beveger seg i et kjent mønster under meg, og jeg lener meg så langt frem som salen tillater og forbereder meg på dykket.

Magen min gjør et hopp opp i halsen på meg idet han folder sammen vingene og vi stuper nedover, kutter gjennom stormen. Vinden røsker i vinterhetten, og lærremmen på salen skjærer seg inn i de stivfrosne lårene mine mens jeg ber til Zihnal om at det ikke må være en fjelltopp rett under oss.

Tairn flater ut, og magesekken faller tilbake på plass. Jeg flytter brillene opp på hodet og ser mot høyre mens jeg blunker fort. Høydeforskjellen gjør stormen mindre intens, og sikten er god nok til å kunne se den ujevne fjellryggen rett ovenfor flygefeltet.

«Det ser ut til å være klar bane.» Jeg får tårer i øynene både av vinden og snøen, som kjennes mer som små prosjektiler av is enn som snøfnugg. Jeg gnir brilleglassene med de semskede hanskefingrene før jeg trekker flygebrillene ned foran øynene igjen.

«Enig. Så snart vi hører det samme fra Feirge og Cruth, avslutter vi dagens innsats», murrer han.

«På deg høres det ut som om tre dager uten å møte på fienden er en dårlig ting.» Kanskje vi faktisk har funnet og drept dem alle sammen. Vi kadettene har slaktet trettien ormesjeler i området rundt Basgiath, mens professorene våre jobber med å renske resten av provinsen. Men det ville ha vært trettito hvis noen hadde mistenkt at en av dem levde blant oss – selv om han har stått for sytten av de drepte ormesjelene.

«Jeg synes ikke stillheten er betryggende …» Et vindkast smeller som en pisk over oss, og Tairn løfter hodet med et rykk. Jeg gjør umiddelbart det samme.

Å nei.

Ikke vind. Vinger.

Klørne til Aotrom fyller hele synsfeltet mitt, og panikken hugger tak i hjertet mitt. Han lar seg falle ut av stormen rett oppå oss.

«Tairn!» roper jeg, men han ruller seg allerede over mot venstre og kaster oss over på en annen kurs.

Verden snurrer, himmel og jord bytter plass to ganger i en kvalmende dans, før Tairn spenner ut vingene med et smell. Bevegelsen får det flere centimeter tykke islaget foran på vingene hans til å sprekke opp, og brokker av isen faller mot bakken.

Jeg trekker pusten dypt og skjelvende mens Tairn slår med vingene av full kraft og løfter oss tretti meter på få sekunder, rett mot den brune sverdhalen som er bundet til Ridoc.

Skåldhet vrede svir lufta i lungene mine da Tairns følelser strømmer gjennom kroppen min et øyeblikk, før jeg får smekket de mentale skjoldene på plass og demper det verste av det som fosser inn gjennom båndet.

«Ikke gjør det!» roper jeg mot vinden idet vi kommer opp til venstre for Aotrom, men Tairn gjør som vanlig akkurat som han vil, og smekker kjevene hardt sammen rett ved hodet til Aotrom – det ser ut som det bare er noen centimeter unna. «Det var helt klart et uhell!» Et uhell som vanligvis kunne vært unngått hvis dragene hadde kommunisert med hverandre.

Den mindre, brune sverdhalen gir fra seg et kvekk da Tairn gjentar advarselen, og så blotter Aotrom strupen som tegn på underkastelse.

Ridoc ser på meg gjennom snøen og løfter hendene i været, men jeg tviler på at han ser meg trekke unnskyldende på skuldrene før Aotrom svinger nedover og setter kursen sørover mot flygefeltet.

Da har vel Feirge og Rhi meldt seg.

«Var det virkelig nødvendig?» Jeg senker skjoldene, og Tairns og Andarnas bånd kommer strømmende tilbake med full styrke, men den skimrende stien som fører til Xaden er fremdeles sperret, dempet til et ekko av det vanlige nærværet. Tapet av den konstante forbindelsen suger, men han stoler ikke på at han – eller det han tror han vil bli – bør holde den åpen ennå.

«Ja», sier Tairn og fastslår at dette ene ordet er tilstrekkelig svar.

«Du er nesten dobbelt så stor som ham, og det var helt klart et uhell», gjentar jeg mens vi senker oss raskt ned mot flygefeltet. Snøen på bakken i kløften er blitt tråkket opp til en rekke gjørmete stier fordi andre- og tredjeåringene stadig er ute på patrulje.

«Det var uforsiktig, og en tjueto år gammel drage burde vite bedre enn å stenge av forbindelsen til flokken bare fordi han krangler med rytteren sin», murrer Tairn, og sinnet hans demper seg samtidig som Aotrom lander ved siden av Rhis grønne dolkehale, Feirge.

Klørne til Tairn slår i bakken til venstre for Aotrom, og den brå landingen får hvert bein i kroppen til å vibrere som en klokke. Smerten eksploderer opp langs ryggraden da korsryggen tar brorparten av støtet. Jeg puster meg gjennom det verste, og så ignorerer jeg resten. «Det var jo elegant.» Jeg røsker flygebrillene opp i pannen.

«Neste gang kan du fly.» Han rister seg som en våt hund, og jeg skjermer ansiktet med hendene da snø og is flyr fra skjellene hans.

Da han slutter å bevege seg, drar jeg i beltet på salen, men spennen setter seg fast i de elendige, ujevne stingene jeg reparerte den med etter striden, og et av stingene går opp. «Pokker. Det ville ikke ha skjedd hvis du hadde latt Xaden fikse den.» Jeg tvinger kroppen ut av salen og ignorerer protestene fra de kalde, stive leddene mens jeg beveger meg langs de isdekte piggene og skjellene jeg kjenner like godt som min egen håndflate.

«Det var ikke den mørke som kuttet remmen i utgangspunktet», svarer Tairn.

«Slutt å kalle ham det.» Kneet mitt svikter, og jeg holder armene ut til sidene for ikke å miste balansen, og forbanner leddene mine da jeg når skulderen til Tairn. Etter en time i salen ved denne temperaturen er ikke et misfornøyd kne noe å snakke om; jeg er heldig som fremdeles kan bevege hoftene.

«Slutt å fornekte sannheten.» Tairn vektlegger hvert ord i den harde ordren mens jeg går utenom en isflekk og gjør meg klar til å stige av. «Sjelen hans er ikke lenger hans egen.»

«Det der er litt dramatisk.» Jeg har ikke tenkt å begi meg inn i denne diskusjonen igjen. «Øynene hans er normale igjen …»

«Den slags makt er avhengighetsskapende. Det vet du godt, ellers ville du ikke latt som om du sover om nettene.» Han vrir nakken på en måte som minner om en slange, og stirrer på meg med gyllent blikk.

«Jeg sover.» Det er ikke ren løgn, men det er definitivt på tide å skifte samtaleemne. «Var det for å lære meg en lekse at du fikk meg til å reparere salen min?» Rumpa mi protesterer på hvert eneste skjell på beinet til Tairn på vei ned, før jeg lander i tretti centimeter nysnø. «Eller var det fordi du ikke vil ha Xaden i nærheten av utstyret mitt lenger?»

«Ja.» Tairn løfter hodet høyt over mitt og blåser en strøm av ild ned langs vingen så resten av isen smelter, og jeg snur meg bort fra den brå varmen som står i smertefull kontrast til kroppstemperaturen min.

«Tairn …» Jeg sliter med å finne ord og ser opp på ham. «Jeg må vite hvor du står før dette møtet. Enten jeg får godkjenning fra empyriet eller ikke, så kan jeg ikke gjøre noe av dette uten deg.»

«Det du vil vite, er om jeg vil støtte det utallet av måter du har tenkt å flørte med døden på i den hensikt å kurere en som er hinsides redning?» Han dreier hodet mot meg igjen.

Det knitrer i spenning langs båndet til Andarna.

«Han er ikke …» Jeg velger å ikke gå videre med akkurat det argumentet, for resten stemmer. «Kort sagt: ja.»

Han knurrer dypt nede i brystet. «Jeg flyr uten å varme opp vingene, for å forberede meg på å bære tyngre vekt over lengre avstander. Besvarer ikke det spørsmålet ditt?»

Han mener Andarna. Lettelsen strømmer ut gjennom munnen min med et skarpt utpust. «Takk.»

Bølgende skyer av damp strømmer ut av neseborene hans. «Men du skal ikke feiltolke den urokkelige støtten min til deg, maken min og Andarna og tro at jeg nærer noen form for tillit til ham.»

Tairn løfter hodet og signaliserer at samtalen er over.

«Oppfattet.» Og jeg trasker mot den hardtråkkede stien der Rhi og Quinn venter. Til høyre for meg går Ridoc i en stor bue utenom Tairn. Jeg fomler med de nesten numne, hanskekledde fingrene for å kneppe opp de tre knappene på vinterhetten, og får nese og munn fri fra det skinnfôrede stoffet idet jeg kommer frem til dem. «Var alt bra på ruten deres?»

Rhi og Quinn ser kalde ut, men uskadde, gudene være lovet.

«Fremdeles … urovekkende rutinemessig. Vi så ingenting som ga grunn til bekymring. Branngropen for lindormene er også fremdeles bare knokler og aske.» Rhi plukker løs en snøklump fra fôret i hetten, før hun trekker den tilbake opp over de skulderlange, svarte flettene.

«Vi så ikke en dritt de siste ti minuttene, punktum.» Ridoc drar en hanskekledd hånd gjennom håret så snøflakene glir nedover de brune kinnene hans uten å smelte.

«Du er i det minste ismaner.» Jeg peker på det irriterende snøfrie ansiktet hans.

Quinn samler raskt de blonde krøllene i en knute i nakken. «Du kan også mane for å holde varmen.»

«Jeg tar ikke sjansen på det når jeg ikke kan se hva jeg kan komme til å treffe.» Spesielt etter at jeg mistet den eneste avlederen min i kampene. Jeg kaster et blikk på Ridoc idet en rekke drager fra haleseksjonen vår letter bak ham, på vei ut på sin patruljeringsrunde. «Hva var det egentlig du kranglet med Aotrom om?»

«Jeg beklager det der.» Ridoc vrir på seg og senker stemmen. «Han vil dra hjem – tilbake til Aretia. Sier at vi kan starte letingen etter den sjuende ætten derfra.»

Rhi nikker, og Quinn presser munnen sammen til en smal strek.

«Ja, jeg skjønner det», sier jeg – det er mange i drageflokken som har samme innstilling. Vi er ikke akkurat velkommen her. Samholdet mellom de navarriske rytterne og dem fra Aretia smuldret opp i løpet av få timer etter at slaget var over. «Men den eneste veien fremover for å danne en allianse som kan redde poromiske sivile, krever at vi blir her. I det minste inntil videre.»

For ikke å snakke om at Xaden insisterer på at vi blir værende.

«Han blir værende fordi skjoldene i Navarre beskytter deg mot ham.» Tairn blåser ut en ny strøm av ild da jeg ignorerer ham, og varmer opp den venstre vingen, og så tar han sats og kaster seg opp mot himmelen sammen med de andre.

Borggården er nesten tom da vi kommer inn i den fra tunnelen som går under fjellryggen som skiller den fra treningsfeltene. Snøen dekker taket på internatfløyen, rotunden som knytter bygningene i kvadranten sammen, og alt bortsett fra den sørligste toppen i undervisningsfløyen foran oss til venstre, der Maleks ild brenner klart i det høyeste tårnet og fortærer eiendelene til døde ryttere, som han krever.

Kanskje vil dødsguden forbanne meg for at jeg har beholdt de private dagbøkene etter moren min, men det er ikke akkurat sånn at jeg ikke ville si ham noen sannhetens ord om jeg møtte ham, uansett.

«Avlegg rapport», beordrer Aura Beinhaven fra plattformen til venstre, der hun står sammen med Ewan Farber – den bredvokste, gretne vinglederen for det lille som er igjen av Navarres fjerde ving.

«Å, bra, dere kom helskinnet tilbake, alle sammen.» Stemmen til Ewan drypper av sarkasme, og han legger armene i kors. Snøen faller på de brede skuldrene hans. «Vi var så bekymret.»

«Drittsekken var så vidt skvadronleder i kloseksjonen da vi dro», mumler Ridoc.

«Ingenting å rapportere», svarer Rhiannon, og Aura nikker, men nedlater seg ikke til å si noe. «Er det noe nytt fra fronten?»

Det knytter seg i magen. Mangelen på informasjon er en pine.

«Ingenting jeg ville være villig til å dele med en gjeng desertører», svarer Aura.

Å, faen ta henne.

«En gjeng desertører som reddet skinnet deres!» Quinn gir dem fingeren da vi fortsetter forbi, med støvler som knaser i grusen under snøen. «Navarriske ryttere, aretiske ryttere … dette fungerer ikke», sier hun lavt til gruppen. «Hvis de ikke kan akseptere oss, så har ikke flygerne en sjanse.»

Jeg nikker enig. Mira jobber med akkurat den saken – ikke at ledelsen vet om det eller kommer til å tillate at det hun finner ut, blir brukt, selv om det skulle redde forhandlingene. Overlegne drittsekker.

«Devera og Kaori kan komme tilbake når som helst. De vil ordne med en kommandostruktur så snart de kongelige får satt opp en traktat som forhåpentligvis benåder oss for at vi dro i første omgang.» Rhi skakker på hodet idet Imogen kommer ut av rotunden foran oss. Det rosa håret glir frem mot kjeven da hun går ned steintrinnene. «Cardulo, du dukket ikke opp til patruljen.»

«Løytnant Tavis ga meg et annet oppdrag», forklarer Imogen uten å nøle mens hun fortsetter mot oss. Hun flytter blikket til meg. «Sorrengail, jeg må snakke med deg.»

Jeg nikker. Hun har vært på Xaden-vakt.

«Sørg for at du er til stede i morgen.» Rhi går forbi Imogen sammen med de to andre, før hun stanser halvveis oppe i trappa og ser seg over skulderen mens de andre går inn. «Vent. Skal Mira komme tilbake i dag?»

«I morgen.» Angsten knytter en pen sløyfe rundt halsen på meg og strammer til. Det er én ting å legge en plan, og noe helt annet å gjennomføre den, spesielt når konsekvensene kan bli at menneskene jeg elsker, blir forrædere … igjen.

«Absolutt alle muligheter», minner Andarna meg på.

«Absolutt alle muligheter», gjentar jeg som et mantra og retter skuldrene.

«Bra.» Et smil brer seg langsomt i ansiktet til Rhi. «Vi venter på sykestua når du er ferdig», forsikrer hun meg, og går opp de siste trinnene til rotunden.

«Har du fortalt andreåringene hva Mira holder på med?» hvisker Imogen med et skarpt anstrøk av anklage i stemmen.

«Bare rytterne», svarer jeg, like lavt. «Hvis vi blir tatt, er det forræderi, men hvis flygerne blir det …»

«… betyr det krig», avslutter Imogen.

«Ridoc, har du frosset fast denne døra?» roper Rhi fra toppen av trappa. Hun legger hele kroppsvekten bak og rykker i håndtaket på døra til rotunden, før hun marsjerer gjennom den andre døra til venstre for den. «Kom tilbake hit og fiks det, nå!»

«Jepp. Det var et skikkelig klokt valg å fortelle dem det.» Imogen gnir seg på neseryggen mens Ridoc ler hysterisk inne i rotunden. «Dere fire er en pest og en plage. Det er et mirakel hvis vi greier å få gjort dette uten å bli henrettet.»

«Du er ikke nødt til å bli med på det.» Jeg ser hardt på henne på en måte jeg aldri ville ha turt for halvannet år siden. «Jeg skal gjøre det med eller uten din hjelp.»

«Jaså, så vi føler oss ovenpå i dag?» Det rykker i munnviken hennes. «Slapp av. Så lenge Mira kommer med en plan, er det klart jeg er med.»

«Hun vet ikke hvordan man mislykkes.»

«Jeg ser det.» Snøen blåser foran ansiktet på oss, og blikket til Imogen blir hardt. «Men vær så snill og si at du ikke har fortalt det lille firkløveret ditt alt om hvorfor vi gjør dette.»

«Selvsagt ikke.» Jeg stikker hanskene i lomma. «Han er fremdeles sur på meg fordi jeg ‘belemret deg’ med det.»

«Da burde han slutte å gjøre idiotiske ting som må dekkes over.» Hun gnir hendene mot hverandre i kulden og følger meg opp trappene. «Hør her, jeg måtte få deg på tomannshånd, fordi Garrick, Bodhi og jeg har snakket sammen …»

«Uten meg?» Jeg stivner.

«Om deg», forteller hun uten omsvøp.

«Enda bedre.» Jeg strekker hånden mot døra.

«Vi har kommet frem til at dere må revurdere ordningen for hvordan dere sover.»

Grepet mitt rundt håndtaket strammer seg, og jeg vurderer å smelle døra i ansiktet på henne. «Jeg har kommet frem til at dere kan drite og dra, alle sammen. Jeg har ikke tenkt å stikke av fra ham. Ikke engang i de øyeblikkene han har mistet kontrollen, har han skadet meg. Det kommer han aldri til å gjøre.»

«Det var det jeg fortalte dem at du ville si, men ikke bli overrasket om de fortsetter å spørre. Godt å vite at du fremdeles er forutsigbar, selv om ikke Riorson er det.»

«Hvordan har han vært i dag?» Varmen slår mot ansiktet da vi går inn i den tomme rotunden, og jeg skyver hetten bakover. Uten skoletimer, oppstilling eller noen som helst form for system er undervisningsfløyen tom, men fellesområdene og storsalen er tettpakket med kadetter som vandrer formålsløst omkring, bekymret og opprørt, med håp om at de vil overleve neste patrulje, og ute etter noen å la frustrasjonen gå ut over. Hver eneste en av oss kunne drepe for en stridsorientering.

«Mutt og sta som alltid», svarer Imogen mens vi skrår over rotunden og inn i internatet. Så blir hun taus da vi går forbi en gruppe skulende andreåringer fra første ving, inkludert Caroline Ashton, noe som betyr at sannsigerne har klarert henne. Heldigvis for oss er trappa ned mot healerkvadranten velsignet tom. «Vurderer du å fortelle ham hva vi planlegger?»

«Han er fullt klar over at vi vil bli sendt ut for å finne Andarnas ætt. Resten vil han ikke vite noe om.» Jeg nikker mot et par aretiske ryttere fra tredje ving da vi kommer til tunnelene, men venter med å snakke til vi er utenfor hørevidde. «Han er redd for at han kan lekke informasjon utilsiktet – noe som er helt latterlig, men jeg respekterer ønsket hans.»

«Jeg gleder meg til han finner ut at du leder ditt eget opprør.» Hun gliser mens vi går over den overbygde brua til healerkvadranten.

«Det er ikke et opprør, og jeg … leder det ikke.» Xaden, Dain, Rhi … de er ledere. De inspirerer og gir ordrer som er til beste for enheten. Jeg gjør bare hva som helst for å redde Xaden.

«Gjelder det også oppdraget med å finne ætten til Andarna?» Hun slår opp døra til healerkvadranten, og jeg følger etter henne inn.

«Det er annerledes, og jeg leder det ikke, jeg bare velger en leder. Forhåpentligvis.» Jeg kaster et blikk nedover den overfylte tunnelen, forbi de sovende pasientene som for det meste er kledd i infanteriblått, og får øye på en gruppe hettekledde skrivere som beveger seg mellom dem. De jobber sikkert fremdeles med å få nøyaktige gjengivelser av striden. «Det høres ut som det samme, men det er det ikke.»

«Akkurat.» Ordet drypper av sarkasme. «Ok, beskjeden er overlevert, så jeg er ferdig med denne samtalen. Si ifra når Mira er tilbake.» Hun går videre mot hoveddelen i akademiet. «Hils Sawyer, og lykke til i ettermiddag!»

«Takk», roper jeg etter henne, før jeg svinger mot sykestua. Duften av metall og urter treffer lungene idet jeg går inn gjennom dobbeltdørene. Jeg vinker mot høyre, til Trager, som er blant flygerne med healerbakgrunn som gjør sitt beste for å hjelpe der de kan.

Han er hos en pasient, og gir meg et like nikk, før han strekker seg etter nål og tråd.

Jeg fortsetter raskt til neste hjørne og viker unna for healerne som haster ut og inn gjennom forhengene til sengepostene der de sårede hviler på rekke og rad.

Jeg hører latteren til Ridoc fra den borteste senga da jeg nærmer meg. Det lyseblå forhenget er trukket til side så jeg ser en haug med flygejakker slengt i et hjørne og alle de andre andreåringene i skvadronen, som presser seg sammen rundt senga til Sawyer.

«Slutt å overdrive», sier Rhiannon fra trestolen ved hodeenden og vifter med pekefingeren mot Ridoc, som sitter på senga akkurat der leggen til skvadronkameraten vår ville ha vært. «Jeg sa bare til dem at det var vår skvadron som skulle sitte ved det bordet, og at de måtte …»

«Flytte den feige ræva si tilbake til første ving, der de hørte hjemme», avsluttet Ridoc for henne og lo.

«Det sa du vel ikke.» Munnviken til Sawyer trekker seg oppover, men det er langt ifra et ordentlig smil.

«Det gjorde hun.» Jeg passer på så jeg ikke tråkker på de utstrakte beina til Cat, som sitter ved siden av Maren, da jeg går inn i det overfylte avlukket, knepper opp jakka og slenger den oppå haugen.

«Ryttere blir fornærmet av de merkeligste ting.» Cat løfter et mørkt øyenbryn og blar gjennom historieboka til Markham. «Vi har mye større problemer enn bord.»

«Det er sant.» Maren nikker mens hun fletter det mørkebrune håret i fire deler.

«Hvordan gikk patruljen, da?» Sawyer setter seg høyere opp i senga uten hjelp.

«Det var rolig», svarer Ridoc. «Jeg begynner å tro at vi har fått tatt dem alle sammen.»

«Eller at de har greid å flykte», sier Sawyer ettertenksomt, og lyset i øynene hans blekner. «Dere vil bli nødt til å jakte på dem snart.»

«Ikke før vi har tatt avsluttende eksamen.» Rhi legger det ene beinet over det andre. «De sender ikke kadetter utenfor grensene.»

«Bortsett fra Violet, så klart, som skal av gårde på leting etter den sjuende drageætten, så vi kan vinne denne krigen.» Ridoc sender et blikk i min retning med et digert glis. «Ikke vær redde, jeg skal passe på henne.»

Jeg er ikke sikker på om han spøker eller mener alvor.

Cat snøfter og blar til neste side. «Som om de kommer til å la deg dra? Jeg tør vedde på at det blir bare offiserer.»

«Ikke tale om.» Ridoc rister på hodet. «Det er hennes drage, hennes regler. Ikke sant, Vi?»

Alle ansikter blir vendt i min retning. «Forutsatt at de beordrer oss ut, skal jeg legge frem en liste over mennesker jeg stoler på, som jeg vil ha med.» En liste som har vært kladdet så mange ganger at jeg ikke engang er sikker på at det er riktig versjon jeg har med meg.

«Du burde ta med deg skvadronen», foreslår Sawyer. «Vi jobber best sammen.» Han fnyser av seg selv. «Hvem prøver jeg å lure? Dere vil jobbe best sammen. Jeg kan knapt gå i trapper.» Han nikker mot krykkene ved siden av senga.

«Du er fremdeles en av oss. Få i deg litt vann.» Rhi strekker seg over nattbordet og over en lapp med det som ser ut som Jesinias håndskrift, og griper et tinnkrus.

«Litt vann får ikke beinet mitt til å vokse ut igjen.» Sawyer tar imot, og metallhanken freser og former seg etter hånden hans. Han ser opp på meg. «Jeg vet at det er dårlig gjort å si det etter at du mistet moren din …»

«Smerte er ingen konkurranse», forsikrer jeg ham. «Det er alltid nok til alle.»

Han sukker. «Jeg fikk besøk av oberst Chandlyr.»

Jeg kjenner et sug i magen. «Kommandøren for de pensjonerte rytterne?»

Sawyer nikker.

«Hæ?» Ridoc legger armene i kors. «Andreåringer pensjonerer seg ikke. Dø? Ja. Pensjonere seg? Nei.»

«Jeg skjønner det», begynner Sawyer å si. «Jeg bare …»

Et skjærende skrik gir gjenlyd gjennom sykestua, i en tone så skarp at knærne svikter, og som er forbeholdt noe mye verre enn smerte: ren gru. Den etterfølgende stillheten fryser margen til is, og en forutanelse får hårene til å reise seg i nakken da jeg trekker to av dolkene mine og snur meg rundt for å møte trusselen.

«Hva var det?» Ridoc glir ned fra senga til Sawyer, og de andre følger bak meg da jeg går ut fra båsen og snur meg mot de åpne dørene i sykestua.

«Hun er død!» En kadett i blå infanteriuniform kommer snublende inn og faller over ende på hender og knær. «De er døde alle sammen!»

Det grå håndavtrykket på halsen hans er ikke til å ta feil av.

Ormesjeler.

Hjertet mitt krymper seg. Vi har ikke funnet dem ute på patrulje – fordi de allerede er på innsiden.


De sjeldneste signetene – de som bare oppstår én gang i løpet av en generasjon eller et århundre – har, i henhold til opptegnelsene, manifestert samtidig som en like kraftig signet to ganger. Begge ganger var på kritiske tidspunkter i vår historie, men bare én gang har alle de seks mektigste eksistert samtidig på kontinentet. Enda så fascinerende det må ha vært, vil jeg helst ikke oppleve at det skjer igjen.

«De er innenfor murene!» brøler Tairn.

«Såpass har jeg skjønt.» Jeg bytter ut dolkene mot to fra lårene med legering i skjeftet, og strekker meg fort for å gi den ene til Sawyer. «Ingen av oss skal dø i dag.»

Han nikker og tar imot kniven.

«Maren, beskytt Sawyer», beordrer Rhiannon. «Cat, hjelp til der du kan. Kom igjen!»

«Jeg tenker at jeg bare … blir her, da?» roper Sawyer etter oss og mumler et banneord da vi spurter av gårde mellom sengeradene i sykestua.

Vi er de første som kommer frem til døra, der Winifred holder om overarmene til den gråtende infanterikadetten. «Violet, ikke gå ut dit …» begynner hun.

«Lås dørene!» roper jeg idet vi løper forbi.

«Som om det kommer til å stoppe dem?» sier Ridoc på vei ut i tunnelen, og så bråstopper vi alle tre ved synet foran oss.

Pleddet på hver eneste av sengene langs korridoren er kastet til side, og innskrumpede menneskekropper har kommet til syne. Magen min blir tung som bly. Hvordan har dette skjedd så fort?

«Å faen.» Ridoc trekker enda en dolk til høyre for meg, samtidig som to andre ryttere kommer farende gjennom dørene fra sykestua, begge fra andre ving.

Jeg strekker meg etter Xaden og merker at han ikke bare har skjoldene oppe; de er ugjennomtrengelige.

Frustrerende, men ok. Jeg er fullt ut i stand til å slåss på egen hånd, og jeg har Ridoc og Rhi med meg.

«Du har ingen avleder», minner Tairn meg på. Det betyr at jeg ikke kan finjustere lynene mine, spesielt ikke innendørs.

«Jeg har alltid vært mye mer treffsikker med dolker enn med min egen kraft. Advar dem som har ryttere på vakt ved vernesteinen.»

«Har allerede gjort det», svarer han.

«Sjekk brua!» beordrer Rhiannon de to fra andre ving, og de setter av gårde mot rytterkvadranten.

«Ta med skrottene ut når dere er ferdige med å drepe dem, så vi kan grille dem for moro skyld», foreslår Andarna.

«Ikke akkurat nå.» Jeg roer ned pusten og konsentrerer meg.

«Hold øynene åpne», sier Rhiannon. Stemmen hennes er like stødig som hånden da hun trekker en dolk med legering og beveger seg opp på venstre side av meg. «Nå gjør vi det her.»

Så beveger vi oss samtidig, lydløst og raskt bortover korridoren. Jeg holder blikket rettet forover, mens Rhi og Ridoc sjekker henholdsvis på høyre og venstre side, og tausheten deres sier meg alt jeg trenger å vite. Det er ingen overlevende.

Vi følger buen i tunnelen, forbi den siste sengeplassen, og en skriver kommer farende ut fra trappeoppgangen lenger fremme, med kappen flagrende bak seg der han løper mot oss i full fart.

Jeg snur dolken jeg har i høyre hånd og holder den i spissen, mens hjertet mitt øker takten til det dobbelte.

«Hvilken vei gikk de?» spør Rhi kadetten.

Hetten til skriveren glir bakover, og vi ser rødkantede øyne med et rødt årenett i tinningene. Nei, definitivt ikke en kadett. Han griper etter noe innenfor kappen, men jeg har allerede gjort et kast med håndleddet da han tar tak i skjeftet på et sverd.

Dolken min borer seg inn i venstre side av brystet hans, og øynene hans buler ut av sjokk før han går i gulvet med et brak. Kroppen hans skrumper inn på et øyeblikk.

«Dæven. Iblant glemmer jeg hvor god du er til det der», hvisker Rhi og gransker omgivelsene mens vi fortsetter fremover.

«Hvordan visste du det?» spør Ridoc i samme dempede tonefall, samtidig som han fort sparker til skallet av en kropp og plukker opp dolken min.

«En skriver ville ha løpt mot arkivet.» Jeg tar imot kniven igjen og griper rundt skjeftet. «Takk.» Vibrasjonen av kraft i legeringen er litt svakere, men den er der fremdeles, forhåpentligvis nok til enda et drepende treff. Hvor mange av dem så Imogen og jeg på veien til sykestua, uten engang å legge merke til dem? «Det er sånn de kunne trekke kraft uten å bli oppdaget. De er kledd som skrivere.»

To skikkelser i kremfargede kapper nærmer seg fra motsatt side av tunnelen. Varlysene skinner på førsteårsmerkene deres, og jeg gjør meg klar til å kaste igjen.

«Av med hettene», beordrer Rhi.

Begge rykker skremt til, og kadetten til høyre tar fort av seg hetten, men den andre skjelver lett på hendene da hun gjør som hun fikk beskjed om, og det oppsperrede blå blikket hennes er låst fast på liket ved føttene mine. «Er det …» hvisker hun og svaier. Vennen legger en arm rundt henne.

«Ja.» Jeg senker kniven og merker meg at ingen av dem har rødt i øynene eller tinningene. «Kom dere tilbake til arkivet og advar de andre.»

Kvinnene snur seg og løper.

«Opp eller ned?» spør Ridoc, vendt mot trappa.

Noen roper under oss.

«Ned», sier Rhi og jeg i kor.

«Supert.» Ridoc tøyer nakken. «Ned trappa til torturkammeret der et ukjent antall nyfôrede mørkemanere venter på oss. Dette blir bra.» Han går først, og flytter dolken over i venstre hånd mens han løfter den høyre så han kan mane, og Rhiannon faller inn bak meg.

Vi lister oss fort ned trappene, med ryggen mot steinveggen, og jeg sender opp en stille takk til Eran Norris for at han bygget Basgiath med trapper av stein i stedet for tre, som kan knirke … eller brenne.

«Hold oppmerksomheten på nåtiden, ikke fortiden», sier Tairn belærende.

Det klirrer i metall under oss, lydene veksler mellom ping fra klinger som støter sammen, og den skjærende skrapingen av stål mot stein. Men det er den maniske latteren som blander seg med grynt av smerte, som får meg til å sette opp farten, som får kraften til å stige i meg så det knitrer i huden.

«Hold det under kontroll!» beordrer Tairn.

«Vær stille nå», minner jeg ham på og setter opp skjoldene som holder ham ute, vel vitende om at han fremdeles kan presse seg gjennom om det trengs.

«Slutt å leke med byttet ditt, og hjelp oss med å få åpnet denne døra!» er det noen som sier der nede. Hvis de prøver å åpne en celledør, er de definitivt ikke på vår side. Det er Jack de vil ha tak i.

«Hvor mange voktere er det hos Barlowe?» hvisker Ridoc da vi nærmer oss svingen i trappa der vi vil bli synlige for hvem det nå er som venter oss i kjelleren.

«To …» Rhiannons svar blir fort overdøvet av et dempet og smertefullt skrik.

«Det er nok bare én nå», svarer jeg og gjør meg klar til å kaste.

Forkammeret til kasjotten kommer til syne, og jeg lar blikket gli over det altfor kjente rommet for å få overblikk over situasjonen.

To mørkemanere kledd i skriverkapper står og rykker i håndtaket til cella til Jack, mens en kvinne drar et sverd med rubin i skjeftet tvers over strupen på en andreløytnant som er naglet til det tykke bordet med dolker gjennom hendene, og en fjerde står i utkanten av skyggene.

Den lange, sølvfargede fletta hennes svinger ut fra hetten da hun brått vender oppmerksomheten mot oss, og da det nifse røde blikket hennes møter mitt, sperrer hun øynene ørlite opp under en falmet tatovering i pannen. Blodet mitt fryser til is da munnvikene hennes trekker seg oppover i et flir som forplanter seg til de røde årene i tinningene hennes, og så … forsvinner hun.

Jeg blunker mot det plutselige vindpustet som løfter en løs hårlokk fra fletta mi, og stirrer på det tomme stedet der hun sto. I det minste tror jeg hun sto der. Har jeg begynt å se syner, nå?

Bak meg gisper Rhi, og oppmerksomheten min flytter seg til den fastnaglede vaktposten. Blod fra såret hans flommer ut over bordet, og jeg svelger magesyren som vil opp i halsen da jeg får øye på to lik til venstre, en kledd i kremhvitt og den andre i svart.

Kvinnen med det juvelbesatte sverdet snur seg fort, og det korte, blonde håret slår mot de skarpe kinnbeina da hun vrir ansiktet mot oss så nettet av røde årer i tinningene hennes kommer til syne.

Jeg gjør et kast med håndleddet, bare i tilfelle denne også skal forsvinne.

«Ryttere …» Advarselen dør da kniven min synker inn midt i strupen på henne.

Ridoc farer mot de to ved døra, men de er forberedt, og den ene trekker et sverd, som Ridoc blokkerer med et tykt belte av is.

Jeg kaster den siste dolken min mot den andre, men den mørkhårede ormesjelen beveger seg unaturlig raskt og vrir seg unna. Kniven min spretter mot steinveggen bak ham mens jeg løper mot rytteren som er i ferd med å blø i hjel på bordet.

Faen!

Rhi hopper over liket av kvinnen, i retning Ridoc, og jeg fortsetter mens jeg holder øye med den jeg bommet på.

Ormesjelen svinger armen, og noe farer gjennom lufta mot meg.

«Ned, Vi!» roper Ridoc. Han svinger hånden ut med håndflaten ned, og jeg kjenner et gufs av kulde over forsiden av beina mens noe piggete kommer mot ansiktet mitt.

Jeg kaster meg ned på kne og sklir bortover den lille isflaten idet stridsklubben svinger over hodet på meg, den skjærer plystrende gjennom lufta.

«Ikke hun med sølvhåret!» brøler mørkemaneren med sverdet. «Vi trenger henne!»

For å holde Xaden under kontroll? Ikke faen. Jeg har aldri tenkt å la noen bruke meg mot ham igjen.

«Denne tar jeg!» roper Rhi, og da jeg ser mot venstre, svinger hun stridsklubben mot den tidligere eieren, så jeg får tid til å komme meg bort til rytteren som ligger og rykker på bordet.

«Hold ut», sier jeg til ham og griper etter strupen hans for å stanse blødningen, men jeg stanser da det siste åndedraget hans raller i brystet på ham og han blir slapp. Han er borte. Det trykker for brystet gjennom et knapt hjerteslag, før jeg trekker to nye dolker og snur meg mot vennene mine.

Den svarthårede ormesjelen beveger seg så fort at han blir utydelig, og dukker under stridsklubben Rhiannon svinger, før han plutselig er foran meg, som om han har stått der hele tiden.

Raske. De er så jævlig raske.

Hjertet mitt hopper over et slag idet jeg kjapt løfter dolken opp mot strupen hans, og han gransker meg med kvalmende begeistring i de røde øynene. Kraften flommer over i årene mine, gjør huden varm og får hårene på armene til å reise seg.

«Ah, lynmaneren. Du er langt fra himmelen, og både du og jeg vet at du ikke kan drepe meg med den kniven», spotter han, og årene i tinningene pulserer mens Rhi smyger seg innpå ham bakfra med den mettede dolken klar til hugg.

Skyggene vibrerer i utkanten av rommet, og jeg smiler skjevt. «Det trenger jeg ikke heller.»

Han sperrer forvirret opp øynene et helt millisekund, før det eksploderer i skygger rundt oss som umiddelbart svelger hvert eneste lille lysglimt i et hav av mørke jeg med én gang gjenkjenner som hjemme. Et belte av mørke legger seg rundt hoftene mine og rykker meg bakover, og så stryker det meg mildt over kinnet, roer det galopperende hjertet mitt og stilner kraften.

Kammeret fylles av skrik, etterfulgt av et par dunk, og jeg vet uten fnugg av tvil at enhver trussel mot livet mitt, er borte.

Et øyeblikk senere trekker skyggene seg tilbake og åpenbarer de innskrumpede likene av mørkemanerne på gulvet, begge med dolker med legering begravd i brystet.

Jeg senker våpnene da Xaden kommer mot meg fra midten i rommet, skjeftene på de to sverdene han har fastspent på ryggen, stikker opp over skuldrene hans. Han har på seg tykk vinteruniform uten andre kjennetegn enn merket for andreløytnants grad, og de små vanndråpene på overflaten sier meg at han har vært ute i snøen.

Andreløytnant. Samme grad som vaktene til Barlowe hadde.

Den samme som Garrick, som står ved foten av trappa bak Xaden, og nesten alle andre offiserer som er midlertidig stasjonert her for å forsvare Basgiath.

Hjertet mitt hopper over et slag, og blikket mitt glir over den høye muskuløse skikkelsen til Xaden, på leting etter tegn på skader. De gullspettede, onyksfargede øynene ser inn i mine, og pusten min roer seg først da jeg konstaterer at han er uskadd og at det ikke er det minste spor av rødt nær irisene hans. Teknisk sett er han kanskje en nylig initiert ormesjel, men han har ingenting til felles med ormesjelene han nettopp bekjempet.

Guder, som jeg elsker denne mannen.

«Si meg en ting, Vold.» Det rykker i en muskel i den brede kjeven der han står og stirrer ned på meg, og bevegelsen forplanter seg i den brune huden under skjeggstubben. «Hvorfor er det alltid deg?»

En time senere slipper vi ut fra debrifingen med rytterkvadrantens kommandant, oberst Panchek, og blir sendt av gårde.

«Det virker ikke engang som det går inn på ham at de prøvde å redde Barlowe, heller enn å angripe vernesteinen.» Garrick drar hånden gjennom det korte, mørke håret mens han går ned trappa i undervisningsfløyen foran Xaden og meg.

«Kanskje det ikke var første forsøk.» Rhi kaster et blikk på Garrick over skulderen. «Det er jo ikke akkurat sånn at vi får informasjon daglig.»

Vi er ikke trygge her. Ikke at vi egentlig noen gang har vært det.

«Panchek kommer vel til å gi beskjed til resten av ledelsen, ikke sant?» spør Ridoc da vi går forbi tredje etasje.

«Melgren vet det allerede. Det var bare to av oss der nede.» Xaden ser spisst på hånden til Garrick, der opprørsinsigniet stikker ut av ermet på uniformen.

«Jeg er bare takknemlig for skjoldene Sorrengail satte opp før hun dro.» Garrick tar seg ikke bryet med å presisere at det er søsteren min han snakker om. «Barlowe kan ikke høre eller se noe som helst utenfor den cella, med mindre noen åpner døra, så han kan ikke akkurat samle ny informasjon. Å dømme etter steinene han har sugd kraften ut av inne i cella, vil han være død før uka er omme.»

Xaden stivner ved siden av meg, og jeg strekker meg etter ham mentalt, men skjoldene hans er tykkere enn murene i festningen.

«Det er ikke alltid meg», hvisker jeg til Xaden og lar hånden min streife hans mens vi fortsetter nedover den brede vindeltrappa og nærmer oss andre etasje.

Xaden snøfter, så fletter han fingrene sammen med mine og løfter håndbaken min opp til den perfekt formede munnen. «Jo, det er det», svarer han like lavt, og setter punktum for påstanden med et kyss.

Pulsen min øker, akkurat som den gjør hver gang han legger leppene mot huden min, noe som ikke har skjedd ofte de siste par ukene.

«Vet du, hele denne drep-dem-i-mørket-greia var jævlig rå» – Ridoc holder en finger i været – «men jeg hadde taket på ham.»

«Det hadde du ikke.» Xaden stryker tommelen over min, og skuldrene til Garrick rister av lydløs latter mens vi går ned de siste trinnene mot hovedinngangen.

«Det var like før jeg hadde taket på ham», protesterer Ridoc og vifter med fingeren.

«Det var det ikke», forsikrer Xaden ham.

«Hvordan kan du i det hele tatt vite det?» Ridoc senker hånden.

«Fordi du var i den ene enden av rommet», sier Garrick, «men kniven din var i den andre enden.»

«Et problem jeg var i ferd med å løse.» Ridoc trekker på skuldrene da han og Rhi kommer ned i første etasje.

Xaden stopper opp og trekker meg i hånden i en ordløs bønn om at jeg skal bli værende der med ham, så det gjør jeg.

«Vi bør sjekke hvordan det går med de andre.» Rhi ser opp på meg. «Skal du til møtesalen?»

Jeg nikker, og nervene slår knute på seg i magen.

«Du er klar. Dette greier du», sier hun med et fort smil. «Vil du at vi skal følge deg bort?»

«Nei. Gå og se til resten av skvadronen», svarer jeg, og Garrick stopper opp et trinn nedenfor oss. «Jeg finner dere etterpå.»

«Vi venter på deg», lover Ridoc meg over skulderen mens han går til venstre sammen med Rhi og forsvinner rundt hjørnet.

«Alt i orden?» Garrick snur seg mot oss og gransker øynene til Xaden.

«Det blir det hvis du gir oss fem minutter alene», svarer Xaden.

Garrick kaster et blikk på meg og ser bekymret ut, men han glatter fort over uttrykket da jeg nikker.

«For faen, da. Du stoler på at hun kan sitte barnevakt for meg om natta, gjør du ikke?» Xaden smalner blikket mot bestevennen sin.

«Ikke oppfør deg som om det er på grunn av meg at du må overvåkes», slenger Garrick tilbake.

En skygge kryper ut over trappetrinnet ved føttene våre.

«Det går bra», forter jeg meg å si til Garrick mens jeg fortsetter å holde fingrene flettet inn i Xadens mye større hånd. «Jeg klarer meg. Han klarer seg. Helt fint.»

Garrick ser fra den ene til den andre av oss, så snur han seg og går ned resten av trappa. «Jeg holder meg like i nærheten», advarer han og runder hjørnet til høyre, mot sparringsalen.

«Faen ta.» Xaden trekker til seg hånden og lener seg bakover mot veggen så sverdene slår borti steinblokkene. Jakka glir opp da han legger hodet mot vinduskarmen av stein. «Jeg har ikke skjønt hvor glad jeg er i å være alene før nå som jeg aldri får noe alenetid.» Han svelger, og hendene hans knytter seg langs siden.

«Jeg er lei for det.» Jeg tar et skritt frem så jeg står mellom føttene hans, og løfter hånden opp til halsen hans, rett over de magiske linjene i insigniet.

«Ikke vær det. Han har all rett til å være bekymret over å la meg være alene med deg.» Han legger hånden over min og senker hodet, åpner langsomt disse øynene jeg aldri kan få nok av.

«Jeg stoler på deg.» Ikke det minste rødt å se.

«Det burde du ikke.» Han legger armen rundt midjen min og trekker meg inntil seg. Kontakten gjør øyeblikkelig huden min varm, og det hugger til i magen på best tenkelige måte. «Den eneste grunnen til at ikke han og Bodhi sover i fotenden av senga vår, er at de vet så jævlig godt at jeg ville ha drept dem for det før, for ikke å snakke om nå.»

Ikke fordi vi gjør noe annet i den senga enn å sove. Jeg stoler kanskje på ham, men det er sikkert som Dunne at han ikke stoler på seg selv, i hvert fall ikke nok til å gi slipp på noen form for kontroll.

«Jeg bør nok fortelle deg at de helst vil at vi sover hvert vårt sted.» Jeg legger den andre hånden flatt mot den varme brystkassen hans.

Han sperrer opp øynene, og armen legger seg fastere rundt meg. «Kanskje vi bør det.»

«Det skjer ikke. Jeg ba Imogen drite og dra.»

Et blekt smil glir over ansiktet hans. «Det tror jeg på.»

«De kommer til å slutte å henge over oss så snart du er kurert.» Blikket mitt glir over den skarpe linjen i kjeven hans, deretter opp langs de høye kinnbeina til de svarte hårlokkene som har falt frem over pannen. Han er fremdeles seg selv. Fremdeles min.

Musklene hans strammer seg under fingrene mine. «Er du klar til å møte kongens råd?»

«Ja.» Jeg nikker. «Og ikke skift samtaleemne. Jeg skal finne en måte å kurere deg på.» Jeg legger all min besluttsomhet i ordene, og ser på ham med løftede øyenbryn. «Slipp meg inn.» Det er ikke et spørsmål. Til min overraskelse senker han skjoldene, og det skimrende, svarte båndet mellom oss blir fastere. «Du brukte signeten din i dag. Innenfor skjoldene.»

Han nikker, slipper taket i hånden min og legger begge armene rundt meg. «Jeg kanaliserte fra Sgaeyl.»

Jeg nyter følelsen av kroppen hans mot min, men strekker det ikke så langt at jeg prøver meg på et kyss. «Fortalte hun deg at vi var i vanskeligheter?»

Han senker blikket og rister på hodet. «Hun snakker fremdeles ikke til meg. Det er jævlig kleint når vi flyr.»

Brystkassen min truer med å sprekke under vekten av tristheten i stemmen hans. «Jeg er så lei for det.» Jeg lar hendene gli ned rundt korsryggen hans og gir ham en klem, og vrir på hodet så hjerteslagene hans er under øret mitt. «Hun venner seg nok til det.»

«Ikke vær for sikker på det», advarer Tairn gjennom den mentale forbindelsen som bare tilhører oss, men jeg ignorerer ham glatt.

Xaden legger kinnet mot issen min. «Hun vet at jeg ikke er … hel. Hun føler det.»

Jeg rykker til og trekker meg bakover, og løfter hendene opp til ansiktet hans. «Du er hel», hvisker jeg. «Jeg vet ikke hvilken pris du måtte betale for å få tilgang til den kraften, men det forandret deg ikke …»

«Jo, det gjorde det», svarer han kontant og går sidelengs ned et trinn og ut av armene mine.

Jeg kommer bare på én måte å motbevise det på. «Elsker du meg fremdeles?» Jeg slenger spørsmålet mot ham som et våpen.

Blikket hans møter mitt. «Hva slags spørsmål er det?»

«Elsker du meg fremdeles?» Jeg understreker hvert ord og lener meg helt inn mot ham bare for å bevise at han ikke kan skremme meg.

Han legger hånden rundt nakken min og drar meg mot seg til jeg bare er noen centimeter fra ansiktet hans – nær nok til å kysse. «Jeg kunne stige i gradene helt til potentat, lede armeer av mørkemanere mot alle vi er glade i, og se hver eneste åre i kroppen min bli rød mens jeg kanaliserte all magien på kontinentet, og jeg ville fremdeles elske deg. Det jeg gjorde, endrer ikke på det. Det tror jeg ingenting kan gjøre.»

«Ser du? Du er fremdeles deg selv.» Jeg flytter blikket ned til munnen hans. «Å fortelle meg at du er i stand til å gjøre forferdelige ting og fremdeles elsker meg, er mer eller mindre typisk forspill fra deg.»

Øynene hans mørkner, og han trekker meg nærmere, til det bare er hans egen stahet som står mellom munnene våre. «Det burde skremme vannet av deg, Violet.»

«Det gjør det ikke.» Jeg stiller meg opp på tå og lar leppene stryke fjærlett over hans. «Ingenting ved deg skremmer meg. Jeg kommer ikke til å stikke av, Xaden.»

«Faen.» Han lar hendene falle og tar et skritt bakover så han skaper avstand mellom oss igjen. «Med skjoldene oppe, visste jeg ikke at du var i avhørskammeret før jeg var halvveis nede i trappa.»

«Hva?» Jeg blunker. «Men hvordan visste du da at du skulle komme og hjelpe?»

Tausheten brer seg mellom oss, og en kriblende forutanelse får meg til å flytte vekten over på den andre foten så jeg kjenner belastningen i korsryggen.

«Jeg følte dem», svarer han til slutt. «På samme måte som de føler meg.»

Magen min synker ned mot gulvet, og jeg støtter meg mot veggen, legger hånden på de grovhugde steinblokkene for å holde balansen. «Det er ikke mulig.»

«Det er det.» Han nikker langsomt mens han ser på meg. «Det er sånn jeg vet at jeg har forandret meg, sånn Garrick og jeg har klart å drepe så mange av dem denne uka. Jeg kan føle at de kaller på meg, på samme måte som jeg kjenner kilden som pulserer under føttene mine med den uforlignelige kraften … fordi jeg er en av dem.» Han ser på meg med smalt blikk. «Begynner du nå å bli redd?»

